**Све информације на једном месту – Виртуелни сајам образовања Универзитета у Београду, од 26. до 29. новембра 2024. (онлајн)**

Универзитет у Београду организује четвородневни онлајн сајам образовања током ког ће се представити сви факултети и студијски програми на основним академским студијама.

Заинтересованим ученицима и ученицама гимназија и средњих школа биће омогућено да се упознају са представницима факултета, да се посаветују и да на основу темељних ажурираних информација донесу одлуку о избору факултета.

Сајам ће отворити проф. др Дејан Филиповић, проректор за наставу Универзитета у Београду, у уторак, 26. новембра у 12 часова.

Сваки факултет представиће своје студијске програме у презентацији до 20 минута, а након тога представници факултета биће на располагању ученицима и ученицама у одвојеним “собама” за додатна питања и консултације.

**Универзитет у Београду позива све кандидате да посете сајам у терминима презентација факултета за које су заинтересовани и директно сазнају све у вези са уписом на жељене студије.**

Овогодишњи Виртуелни сајам образовања Универзитета у Београду трајаће од 26. до 29. новембра и реализоваће се сваког дана у периоду од 12 до 16 часова.

Представљање факултета биће реализовано по следећем распореду:

* Током првог дана, у уторак, 26. новембра, после отварања сајма, представиће се Биолошки факултет, Факултет за образовање учитеља и васпитача, Факултет организационих наука, Правни, Економски, Филолошки и Факултет безбедности;
* У среду, 27. новембра представиће се Факултет спорта и физичког васпитања, Факултет за специјалну едукацију и рехабилитацију, Факултет политичких наука, Стоматолошки, Грађевински, Медицински факултет, Технички факултет у Бору, Факултет ветеринарске медицине;
* У четвртак, 28. новембра посетиоцима ће се представити Географски, Физички, Хемијски, Машински, Филозофски, Математички, Рударско-геолошки и Технолошко-металуршки факултет;
* Последњег дана сајма, у петак, 29. новембра, представиће се Факултет за физичку хемију, Шумарски, Православни-богословски, Електротехнички, Фармацеутски, Архитектонски, Пољопривредни и Саобраћајни факултет.

Програм сајма можете пратити [уживо на Јутјуб каналу Универзитета у Београду](https://www.youtube.com/@univerzitetubeogradu/streams), док ће се консултације са представницима факултета реализовати у оквиру састанка на овом линку: <https://zoom.us/j/95792144785>